ནད་ཀྱི་གཉེན་པོ་ལ།ཟས་དང་སྤྱོད་ལམ།སྨན་དང་དཔྱད་བཞིར་ངེས་པ་གཏན་ལ་ཕབ་ཡོད།དེའི་ནང་ནས་ཟས་དང་སྨན་ལྟ་བུ་ལ་མཚོན་ན།ཟས་སྨན་གང་ཡང་ཐོག་མར་རྒྱུ་འབྱུང་བ་བཞི་ལས་སྐྱེས་པ་དང་།བར་དུ་འབྱུང་བ་བཞི་ལ་བརྟེན་ནས་འཕེལ་བཞིན་རྒྱས་པ།ཐ་མ་ཡང་འབྱུང་བ་བཞིའི་བྱེད་ལས་ལ་བརྟེན་ནས་འཇིག་པར་འགྱུར་བ་ཞིག་ཡིན་པའི་ངོས་འཛིན་བྱེད་ཀྱི་ཡོད།དེས་ན་ཟས་དང་སྨན་ཐམས་ཅད་འབྱུང་བ་ལྔ་ཚང་བས་སྐྱེད་པ་འདྲ་ན་ཡང་།རྒྱུ་འབྱུང་བ་གཅིག་ཤས་ཆེ་བ་དང་གཉིས་ཤས་ཆེ་བ་སོགས་ཀྱི་ཁྱད་པར་ལ་བརྟེན།དེས་སྐྱེད་པའི་འབྲས་བུ་དེ་དག་ལ་ཡང་རོ་དང་ནུས་པ་མི་འདྲ་བའི་ཁྱད་པར་མང་དུ་འབྱུང་གི་ཡོད་པ་དཔེར་ན།རོ་མངར་བའི་སྨན་གྱི་རིགས་རྣམས་ནི།རྒྱུ་ས་ཆུ་ཤས་ཆེ་བ་ལས་སྐྱེས་པ་ལྟ་བུས་མཚོན་རྒྱུ་འབྱུང་བ་ཤས་ཆེ་ཆུང་གི་ཁྱད་པར་ལས་རོའི་བྱེ་བྲག་མི་འདྲ་བ་ཕྲ་མོ་མང་དུ་འབྱུང་བ་ཡང་རྩ་བའི་རོ་མངར་སྐྱུར་ལན་ཚྭ་ཁ་ཚ་བསྐ་བ་དྲུག་པོ་གང་ཡང་རུང་བ་ཞིག་གི་ཁོངས་སུ་གཏོགས་པ་ལས་རོ་གཞན་མི་འབྱུང་བ་དེས་ན་ཟས་དང་སྨན་གྱི་རོ་མཐའ་དག་རྣམ་པ་དྲུག་ཏུ་ངེས་པ་དང་།རོ་དེ་དག་ལ་བརྟེན་པའི་སྨན་རྣམས་ལ་ཞུ་རྗེས་གསུམ་དང་།ནུས་པ་བརྒྱད།ཡོན་ཏན་བཅུ་བདུན།སྟོབས་གཉིས་དང་ལྡན་པ་ཞིག་ཡིན་པས་དེ་དག་གིས་ནད་ཀྱི་མཚན་ཉིད་༢༠འཇོམས་པར་ནུས་པ་ཞིག་ཡིན།སྨན་གང་ཞིག་སྐབས་དོན་གསོ་བའི་ནད་དེ་ཞི་ཞིང་།ནད་གཞན་ལ་གནོད་པ་མི་འབྱུང་བའི་ཆེད་དུ་རོ་བསྡེབས་ནུས་བསྡེབས་ཞུ་རྗེས་བསྡེབས་ཏེ་སྦྱར་ཞེས་ལོ་ངོ་སྟོང་ཕྲག་ལྷག་གི་གོང་ནས་ནད་རིགས་སོ་སོའི་གཉེན་པོར་དམིགས་པའི་སྨན་གྱི་སྦྱོར་བ་མང་པོ་ཞིག་གཏན་ལ་ཕབ་པ་དེ་དག་དེང་གི་དུས་སུའང་།ཐང་ཕྱེ་དང་།རིལ་བུ།ལྡེ་གུ།སྨན་མར།ཐལ་སྨན།ཁཎྜ།སྨན་ཆང་།རིན་པོ་ཆེའི་སྦྱོར་བ།སྔོ་སྦྱོར་སོགས་ཞི་སྦྱོང་སྨན་གྱི་སྦྱོར་བ་མང་པོ་ཞིག་ནད་ཐོག་ལག་ལེན་དངོས་ལ་བེད་སྤྱོད་བྱེད་ཐུབ་པ་དང་ནུས་པ་ཐོན་བཞིན་པའི་རྩ་བའི་རྨང་གཞི་དེའི་ཐོགདེ་སྔའི་ལོ་རྒྱུས་ཐོག་བྱང་ཟུར་མཁས་པ་རྣམས་ནས་གཞུང་ལག་ལེན་དང་བཅས་པར་བྱི་དོར་དང་།ཁ་སྐོང་།གོང་འཕེལ་བཅས་བཏང་བར་མ་ཟད།ནད་ཐོག་ལག་ལེན་ཁོ་ནའི་ཐོག་ནས་བཤད་ནའང་།དུས་རབས་༡༨པའི་སྨད་དང་དུས་རབས་༡༩པའི་ནང་ཚབས་ཆེ་བའི་གཉན་རིམས་རྣམ་པ་སྣ་ཚོགས་དང་།ཁྲག་རླུང་དང་འབམ་གྱི་ནད་རིགས་ཤིན་ཏུ་དར་ཁྱབ་ཆེ་བའི་སྐབས་སུ་ནད་དེ་དག་གི་རྒྱུ་རྐྱེན་དང་།ངོ་བོ།གཉེན་པོ་དང་བཅས་པ་ལ་ཞིབ་འཇུག་ནན་ཏན་ས་ཐོག་སྨན་གྱི་སྦྱོར་བ་དང་བཅོས་ཐབས་མང་དུ་བགྱིས་ནས་གཉན་རིམས་དང་།འབམ་གྱི་ནད་རིགས་བཅོས་པའི་ལོ་རྒྱུས་ཡོད་པ་ལྟ་བུས་མཚོན།མདོར་ན།དཔལ་ལྡན་རྒྱུད་ཀྱི་རྩ་འཛིན་གཞིར་བཟུང་སྟེ་ཕྱི་ནང་གི་འབྱུང་བའི་འགྱུར་ལྡོག་ལ་རྒྱུན་ཆད་མེད་པར་ཞིབ་འཇུག་དང་།གསར་པའི་ཁ་སྣོན་དང་བཅས་གོང་འཕེལ་གཏོང་གི་ཡོད་ལ།དེང་སྐབས་ཀྱང་གསོ་རིག་རྒྱུད་ཀྱི་དགོངས་དོན་ལུས་ཀྱི་གནས་ལུགས་ཀྱི་འབྲེལ་བ་རྩ་ཡི་སྐོར་དང་ལུས་ཀྱི་འདྲ་དཔེ་སོགས་ལ་གོ་བ་ལེན་ཚད་སྔར་བས་གཏིང་ཟབ་ཏུ་ཕྱིན་པ་དང་།ནད་ཐོག་རིག་པའི་ཐད་ལ་ཕོ་བ་རུབ་པའི་ནད་གཞི་དང་།མཁྲིས་པའི་རྡོ་སྐྲན།ཁྲག་རླུང་དང་བརྒྱལ་གཟེར་གྱི་ནད་བཅས་ལ་ཞིབ་འཇུག་བས་ནས་སྨན་སྦྱོར་གསར་པས་བཅོས་ཐབས་ཀྱི་ནུས་པ་ཐོན་གྱི་ཡོད་པ།སྨན་རྫས་རིག་པའི་ཐོག་ཕྲ་མེན་གྱི་རྡོ་དང་།ཁྱུང་སྐྱུགས་རིགས་ཀྱི་རྡོ།རྡོ་ཞོའི་མེ་ཏོགསྲོ་ལོ་དམར་པོའི་རིགས་ཀྱི་ལྡུམ་བུ་ལ་སོགས་པའི་སྨན་རྫས་གསར་པ་ཁག་གཅིག་ལ་ངོས་འཛིན་དང་ནད་ཐོག་ལ་བེད་སྤྱོད་ཐུབ་ཀྱི་ཡོད་པས་མཚོན་གསོ་བ་རིག་པའི་གཞུད་ལུགས་ཞིབ་འཇུག་དང་ཁ་གསབ་བྱས་ཏེ་ཚན་རིག་དང་མཐུན་པའི་གོང་འཕེལ་གཏོང་བཞིན་ཡོད་ལ་འབྱུང་འགྱུར་ཡང་གསོ་རིག་གི་ནོར་བུའི་བང་མཛོད་ཆེན་པོ་སྤྱད་རྣ་རྫོགས་མཐའ་མེད་པ་འདི་ཉིད་མུ་མཐུད་རྒྱུན་ཆད་མེད་པར་སྔོག།འདོན་དང་།ཞིབ་འཇུགགོང་འཕེལ་གཏོང་དགོས་པ་ཞིག་ཡིན།